বাংলাদেশে নয় উগ্রপন্থীকে হত্যা করা হযেছে বলে বাংলাদেশের পুলিশ সূত্রে জানানো হয়েছে
বাংলাদেশের রাজধানী ঢাকার অদূরে কথিত গোপন একটি আস্তানায় হানা দিয়ে নয় উগ্রপন্থীকে হত্যা করা হযেছে বলে বাংলাদেশের পুলিশ সূত্রে জানানো হয়েছে।
রাজধানী ঢাকার কল্যাণপুরে একটি বাসায় আইন শৃংখলা রক্ষাবাহিনীর অভিযানে পুলিশের ভাষ্য মোতাবেক ৯ জন জঙ্গী নিহত হয়েছে এবং গুলিবিদ্ধ একজনকে আটক করা হয়েছে। মঙ্গলবার ভোর ৬টার দিকে ঘন্টাকালব্যাপী ‘অপারেশন স্টর্ম-২৬’ নামের এই অভিযানে ওই বাসা থেকে কিছু অস্ত্রশস্ত্র, বিস্ফোরক তৈরির সরঞ্জাম এবং ইসলামিক স্টেট বা আইএস-এর কয়েকটি পতাকা পাওয়া যায় বলে পুলিশ বলছে। ঢাকার পুলিশ কমিশনার বলেন, কল্যাণপুরে নিহতরা গুলশান হামলাকারীদের একই গ্রুপের। আহত অবস্থায় আটক ব্যক্তি তাদের আইএস সদস্য দাবি করলেও পুলিশ প্রধান শহীদুল হক বলেছেন, তারা নিষিদ্ধ ঘোষিত জামাআতুল মোজাহেদীন বা জেএমবি’র সদস্য। জিজ্ঞাসাবাদে অন্তত জনাদশেককে আটক করা হয়েছে। পুলিশ কর্মকর্তারা জানান,তারা ওই বাসাটিতে তল্লাশিতে গেলে আল্লাহু আকবার ধ্বনি দিয়ে ওই ব্যক্তিরা প্রথমে গুলি চালায়। প্রধানমন্ত্রী শেখ হাসিনা বলেছেন, তারা বড় ধরনের নাশকতার পরিকল্পনা করছিল। বড় ধরনের বিপদ থেকে দেশ রক্ষা পেয়েছে। এই ধরনের অভিযান অব্যাহত থাকবে বলে স্বরাষ্ট্রমন্ত্রী জানিয়েছেন। এদিকে, সতর্কতামূলক ব্যবস্থা হিসেবে শিক্ষা মন্ত্রণালয় বেসরকারী বিশ্ববিদ্যালয়গুলোর ঢাকার বাইরের ক্যাম্পাসগুলো বন্ধ এবং দারুল ইহসান নামের একটি বেসরকারী বিশ্ববিদ্যালয় বন্ধ করার নির্দেশ দিয়েছে। ঢাকা থেকে আমীর খসরুর রিপোর্ট।